מנחם מנדל הגר (בני ברק)

הרב מנחם מנדל הגר (נולד ב-28 בנובמבר 1957, ה' בכסלו, ה'תשי"ח) הוא האדמו"ר מויז'ניץ (חצרו מכונה גם מרכז חסידי ויז'ניץ זאת כדי להבדילו מאחיו הגדול הרב ישראל אדמו"ר החצר המרכזית). בשנות ה-90 היה מיועד לרשת את אביו, אך ב-2002 השתנה מעמדו והוא פתח חצר עצמאית.

 ביוגרפיה 
נולד ללאה אסתר ולרבי משה יהושע הגר, האחרון מבין שישה ילדים. בברית שלו שימש כסנדק דודו רבי שלום רוקח מסקאהל. נקרא על שם אבי אמו, רבי חיים מנחם מנדל מדעעש. למד במוסדות החינוך של חסידות ויז'ניץ בבני ברק. כשנה לאחר גיל בר מצווה עבר להתחנך בישיבת סקוור בארצות הברית. בתשל"ה נישא למרים, בתו של הרב אברהם דוד הורוביץ, אב"ד שטרסבורג ולימים חבר בד"צ העדה החרדית בירושלים.

הוסמך להוראה בידי הרב יצחק יעקב וייס, הרב שמואל הלוי ואזנר והרב משה הלברשטאם. בשנת תש"מ מונה לרב בית המדרש ויז'ניץ ברחוב רבי טרפון במרכז בני ברק, במקום אחיו, הרב ישראל הגר, שעבר לכהן כרב קריית ויז'ניץ. למשך תקופה קצרה היה רב קהילת ויזניץ באנטוורפן. בשנת ה'תשמ"ד הרחיק אביהם את אחיו הרב ישראל מתפקידיו המרכזיים עד אז בחסידות. בי' בסיוון ה'תש"ן, במסגרת אירועי "ההתוועדות העולמית של חסידי ויז'ניץ" לציון יובל להקמת החסידות בארץ ישראל לאחר השואה, הוכתר הרב מנדל כרב ואב"ד של קריית ויז'ניץ בבני ברק. במסגרת הטקס נמסרה לידיו מגילת הכתרה שבה חתימותיהם של אביו ושל אישים חשובים בחסידות.

בתשרי ה'תשס"ב השיב האב את הרב ישראל למעמדו המרכזי בחסידות. בעקבות כך התפתח מתח בחסידות. רובם של חסידי ויזניץ תמכו ברבי ישראל, אולם חלק אחר התקבץ סביב רבי מנדל שהקים חבורות לבחורים ואברכים, וכן החל להוציא עלון חודשי בשם "מלכות ויז'ניץ".

מרכז חסידי ויז'ניץ
בשנת ה'תשס"ד החל לערוך "באטע'ס" במבנה ששכר בקריית ויז'ניץ. בהמשך החל לערוך שם גם תפילות והקים למעשה חצר נפרדת כמעט לחלוטין. במקביל רכש שטח גדול ברחוב עזרא, סמוך לקריית ויז'ניץ, לצורך בניית קריה למוסדותיו ובשנת תשס"ט (2009) חנך במקום בית כנסת גדול, תלמוד תורה וישיבות. על בניין בית הכנסת נכתב "מרכז חסידי ויז'ניץ", כינוי שבהמשך הפך לסימן היכר של חצרו ('מוסדות ויז'ניץ מרכז'). פתח בתי כנסת ומוסדות חינוך באשדוד, אלעד וירושלים וכן מוסדות בלונדון, בורו פארק, ויליאמסבורג, מונטריאול, ליקווד ומונסי. לאחר פטירת אביו בתשע"ב החל לכהן כאדמו"ר. חצרו מנתה 659 בתי-אב ב-2016.
ממוזער|300px|ישיבת מועצת גדולי התורה של אגודת ישראל, ה'תשע"ג. הרב הגר נראה יושב קיצוני משמאל
בשבט ה'תשע"ג פעל אחיו לצירופו למועצת גדולי התורה של אגודת ישראל, אך מאז מינויו של מזכיר המועצה החדש בתשע"ח, הרב יעקב ולצר (שהיה מקורבו ופרש מחצרו על רקע שיטת ה"שוואנצונעס"), הרב הגר לא משתתף בישיבותיה.

בכמה מקרים נקטו קבוצות של חסידיו באלימות ובמסעות הרס כאשר סברו שכבודו נפגע. כך למשל פרצו בדצמבר 2019 עשרות מחסידיו לישיבה הספרדית נחלת דן, הסמוכה לישיבה של החסידות שבראשותו, וחוללו שם הרס רב, לאחר שלדבריהם בחורים מהישיבה זרקו ביצה על רכבו של הרב הגר. בדצמבר 2025 הכו נמרצות כמה בני משפחה שפרשו מהחסידות, שני חסידים שהותקפו אושפזו בבתי החולים.

 הנהגותיו 
 השיטה הקדושה (שיטת ה"שוואנצונעס") 
החצר בראשותו מחנכת לפולחן אישיות ומדגישה את חשיבות ההתבטלות המוחלטת כלפיו. בעלונים שמתפרסמים בחצרו מרבים לעסוק בנושא ההתבטלות המוחלטת לצדיק, כך לדוגמה באחד המקורות שפורסמו נכתב: "שהרבי הקדוש אינו גוף ולא ישיגוהו משיגי הגוף, נערץ ונקדש מעל לכל דמות ודמיון […] לבדו ימלוך מלך ונשגב רבינו הקדוש לבדו, כי המלכות שלך הוא, ואנו קרוצי חומר זוכים בזכייה נשגבה ומתנת חינם ממש לעבדו בלבב שלם". עוד נכתב כי על הצעיר החסידי לשנן בכל עת "שיויתי הייליגער רבי לנגדי תמיד" (בתרגום לעברית: "שיויתי את הרבי הקדוש לנגדי תמיד"), משפט שבמקורו נאמר על אלוהים: שִׁוִּיתִי ה' לְנֶגְדִּי תָמִיד. בשעת תפילת שמונה עשרה מתפללים לכיוונו ומביטים עליו, ואת ספריו יש להניח מעל שאר ספרי הקודש, ואף מעל החומש. יש הטוענים כי החסיד מחונך שהאדמו"ר הוא מעל הכל, ואם יורה לאכול חזיר יש לעשות זאת.

בחצרו מציינים את יום י"ב בשבט, התאריך שבו הקים את החצר, כ"ראש השנה לחסידות", שבו עוסקים בחשיבות ההתקשרות לצדיק. בה'תשע"ח אמר לחסידיו שעליהם לדבוק בו ולהיות "שוואנצס" (ביידיש: "זנבות") ולא "באטשי'ס" (בהונגרית: "דודים", כלומר בעלי-בתים). הוא אף חיבר שיר בנושא שהפך למעין המנון של החצר ("השיטה הקדושה"). בין היתר שרים החסידים המנון זה לפני תקיעת שופר או הדלקת נרות חנוכה. רבים בציבור החרדי שרו את ההמנון בלעג.

על רקע הנהגות חריגות אלו עזבו עשרות משפחות את החסידות, בהם חסידים בולטים. הפורשים סובלים מהצקות ומאלימות המופנית כלפיהם, ובני משפחתם הנמצאים בחצר מחרימים את שמחותיהם ואינם משתתפים בהן.

נגד שיטתו יצאו רבים בהם, הרב אליקים שלזינגר שאמר שחסידיו מאמינים בו כבעבודה זרה, ואסור להכניס אותו לבית יהודי, והרב חיים יוסף דוד וייס , רב קהילת סאטמר באנטוורפן שלדבריו "זהו איסור חמור מאוד וסכנה עצומה, אין זו דרך של חסידות אלא דרך של אפיקורסות".

בדצמבר 2025 פורסם בערוץ 13 תחקיר על ידי העיתונאי יואלי ברים העוסק בהנהגותיו של האדמו"ר ודרכי פולחן האישיות בחסידות.

בפברואר 2026 התקיימה הפגנה בת מאות אנשים מבני הציבור החרדי מול בית המדרש המרכזי של ויז'ניץ מרכז.

ילדיו
ממוזער|100px|בנו הרב חיים מאיר הגר
 מחלה, נשואה לרב יואל משה מרדכי כ"ץ, רב קהילת וויען בוויליאמסבורג, בן הרב אשר אנשיל כ"ץ, האדמו"ר מוויען
 הרב חיים מאיר, נשוי לנחמה מירל בת רבי נפתלי צבי ווייס, אדמו"ר מספינקא בורו פארק. מכהן כרב הקהילה בבורו פארק.
 שרה רבקה, נשואה לברוך, בנו של רבי יעקב הגר, האדמו"ר מסערט ויז'ניץ
 מרגלית, הייתה נשואה לרב דוד רוזנבוים, בן האדמו"ר מפרמישלאן והרב הצעיר של החסידות. התגרשו בשנת 2019.

 קישורים חיצוניים 









 הערות שוליים 

מנחם מנדל הגר ג
קטגוריה:בני ברק: רבני שכונות
קטגוריה:בני ברק: אדמו"רים
קטגוריה:אדמו"רים ישראלים
קטגוריה:חברי מועצת גדולי התורה של אגודת ישראל
קטגוריה:בוגרי ישיבות ויז'ניץ
קטגוריה:משפחת פנט
קטגוריה:משפחת טברסקי
קטגוריה:בוגרי ישיבת סקווירא
קטגוריה:קריית ויז'ניץ: אישים
קטגוריה:ישראלים שנולדו ב-1957